Nu starter optagelserne til Alien tv-serien

Under pandemien i december 2020 kunne Disney afsløre planer om Alien tv-serien, baseret på Ridley Scotts mesterværk fra sluthalvfjerserne. Nu er der nyt i sagen, for optagelserne starter nemlig senere i år. Det fortæller John Landgraf, der er chef for kanalen FX, til websitet Deadline.

Bag serien står Noah Hawley, der tidligere har forvandlet Coen-brødrenes Fargo til tv-serie. Når han er færdig med femte sæson af denne, går han i gang med Alien tv-serien.

Serien byder dog hverken på gensyn med Ripley eller andre kendte figurer fra Alien-universet. Altså ud over Xenomorphen selv. Serien vil nemlig foregå inden Ripley overhovedet eksisterer.

“Den foregår på vores planet. Lige omkring slutningen af dette århundrede vi er i nu – så omkring 70 år fra nu,” fortæller Landgraf.

Premieren på Alien tv-serien er endnu ikke fastlagt, men idet optagelserne begynder i løbet af foråret, må vi forvente, den er klar til næste år.

Ny film på vej også

Der er også en ny Alien-biograffilm på vej. Den har arbejdstitlen Alien: Romulus og også disse optagelser skulle starte i år. Nærmere bestemt til februar.

Filmen skal instrueres af Fede Álvarez, der tidligere har lavet Don’t Breathe og Evil Dead. Ridley Scott, der instruerede den allerførste Alien-film, er med som producer.

Ifølge rygterne vil hovedrollen blive spillet af Cailee Spaeny, som man husker fra bl.a. Mare of Easttown.

Nu starter optagelserne til Alien tv-serien