”Alien: Earth” lander på Disney+ den 13. august – nye billeder giver første kig på gyset

Ventetiden er snart forbi for fans af Alien-universet. Den nye dramaserie Alien: Earth, skabt af Noah Hawley og inspireret af den legendariske filmfranchise, får premiere onsdag den 13. august på Disney+. Serien trækker den klassiske rumgyser ned på Jorden – og ind i en fremtid, hvor teknologi, magt og overlevelse støder sammen med brutal kraft.

Året er 2120. Verden er ikke længere styret af regeringer, men af fem gigantiske selskaber: Prodigy, Weyland-Yutani, Lynch, Dynamic og Threshold. Mennesker, cyborgs og syntetiske androider lever side om side i en kold virkelighed. Men balancen forskydes, da Prodigy skaber noget helt nyt: hybrider – robotter, der ikke bare ligner mennesker, men bærer på menneskelig bevidsthed.

I centrum står Wendy (spillet af Sydney Chandler), den første af sin slags. Hun er et teknologisk mirakel – eller måske en tikkende bombe. Da rumskibet USCSS Maginot styrter ned og river hendes verden itu, må hun sammen med en gruppe kamptrænede soldater begive sig ind i ukendt territorium. Her venter noget, ingen af dem er forberedt på – en trussel langt mere dødbringende end nogen kunne forestille sig.

Med Alien: Earth forsøger Noah Hawley at give et nyt spin på ideen om den uhyggelige dræbermaskine, Alien er – og en betydeligt mere avanceret historie end den normale “løb fra den, skyd på den eller bliv dræbt af den” som ellers kendetegner Alien serien af film. Serien blander sci-fi, samfundskritik og ren overlevelseshorror i en fortælling, der vil forsøge at genoplive det ikoniske Alien-navn – men i helt nye omgivelser og et helt nyt format.

Disney har i dag løftet sløret for en række nye billeder fra serien – et udvalg i galleriet herunder. Om det så vil blive en succes at overføre det kendte filmunivers til et serieformat vil vi altså finde ud af d. 13. august på Disney+.

”Alien: Earth” lander på Disney+ den 13. august – nye billeder giver første kig på gyset